ÚRAD VLÁDY SLOVENSKEJ REPUBLIKY
                sekcia vládnej legislatívy

					 
	Na rokovanie vlády SR
                                                                                 	Dňa 30. marca 2005
                                                                                  	K materiálu         /2005	K bodu č. 

S T A N O V I S K O
 
k návrhu nariadenia vlády Slovenskej republiky, ktorým sa ustanovujú pravidlá pre fungovanie trhu s elektrinou – k novému zneniu

I.
Návrh nariadenia vlády Slovenskej republiky, ktorým sa ustanovujú pravidlá pre fungovanie trhu s elektrinou vypracoval Úrad pre reguláciu sieťových odvetví na základe splnomocňovacieho ustanovenia § 12a ods. 5 zákona č. 276/2001 Z. z o regulácii v sieťových odvetviach a o zmene a doplnení niektorých zákonov v znení neskorších predpisov a na rokovanie vlády Slovenskej republiky ho predkladá predseda Úradu pre reguláciu sieťových odvetví Ján Matuský.
II.

Pravidlá pre fungovanie trhu s elektrinou reagujú na nový zákon o energetike, ktorý implementoval smernice Európskej únie upravujúce vnútorný trh s elektrinou. Zákon o energetike od 1.1.2005 určil všetkých odberateľov elektriny – podnikateľov za oprávnených odberateľov, ktorí majú možnosť vybrať si dodávateľa elektriny a zaviedol aj kategóriu obchodníkov s elektrinou. Z tohto dôvodu vznikla potreba upraviť pravidlá pre obchodovanie s elektrinou, a to tak, aby každý účastník trhu s elektrinou mal rovnaké možnosti a podmienky vstupu a pôsobenia na trhu s elektrinou, aby nebol zvýhodnený pred iným účastníkom trhu. Nariadenie vlády podrobnejšie upravuje práva a povinnosti účastníkov trhu, ktoré im ustanovuje zákon o energetike, tak, aby nebola ohrozená bezpečnosť a spoľahlivosť dodávky elektriny odberateľom.   

III.

Predmetný návrh bol prerokovaný v Legislatívnej rade vlády Slovenskej republiky dňa 22. marca 2005.  Legislatívna rada vlády Slovenskej republiky po prerokovaní tohto návrhu nariadenia vlády odporučila návrh dopracovať podľa jej pripomienok a na rokovanie vlády Slovenskej republiky predložiť v novom upravenom znení.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky sú pripomienky Legislatívnej rady vlády Slovenskej republiky zapracované (22 pripomienok).    
                                                                             
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky, ktorým sa ustanovujú pravidlá pre fungovanie trhu s elektrinou v predloženom znení schváliť s touto pripomienkou:

K § 16
   -  v odseku 10 je potrebné odkaz na poznámku pod čiarou č. 12 nahradiť číslom 13.

Bratislava 23. marca 2005
Vypracovali:   M. Habrman
M. Hatala

Štefan  G r m a n
generálny riaditeľ
sekcie vládnej legislatívy